LT Europos Sąjungos oficialusis leidinys L 201/7

KOMISIJOS REGLAMENTAS (EB) Nr. 922/2007

2007 m. rugpjūčio 1 d.

nukrypstantis nuo Reglamento (EB) Nr. 1227/2000 dėl pereinamojo laikotarpio priemonių, susijusių su Bulgarijai ir Rumunijai skiriamais finansiniais asignavimais perplanavimui ir konversijai

EUROPOS BENDRIJŲ KOMISIJA,

atsižvelgdama į Europos bendrijos steigimo sutartį,

atsižvelgdama į 1999 m. gegužės 17 d. Tarybos reglamentą (EB) Nr. 1493/1999 dėl bendro vyno rinkos organizavimo (1), ypač į jo 15 straipsnį,

kadangi:

(1) 2000 m. gegužės 31 d. Komisijos reglamento (EB) Nr. 1227/2000, nustatančio išsamias Tarybos reglamento (EB) Nr. 1493/1999 dėl bendro vyno rinkos organizavimo taikymo taisykles, taikomas gamybos potencialui (2), 16 ir 17 straipsniuose nustatytos perplanavimo ir konversijos sistemos finansavimo taisyklės.

(2) 2007 finansinių metų finansiniai asignavimai Bulgarijai ir Rumunijai skirti pagal 2007 m. birželio 1 d. Komisijos sprendimą 2007/381/EB, nustatantį orientacinius finansinius asignavimus, 2006–2007 prekybos metais skiriamus Rumunijai ir Bulgarijai tam tikro skaičiaus vynuogynų hektarų perplanavimui ir konversijai pagal Tarybos reglamentą (EB) Nr. 1493/1999 (3).

(3) Reglamento (EB) Nr. 1227/2000 16 ir 17 straipsniuose be kita ko numatyta, kad asignavimai, skirti valstybei narei, kurios atitinkamos išlaidos nepatirtos ar nepatvirtintos iki birželio 30 d., paskirstomi valstybėms narėms, kurių patirtos ir patvirtintos išlaidų sumos atitinka joms skirtų asignavimų sumas. Šiuose straipsniuose taip pat numatyta, kad kitiems finansiniams metams valstybėms narėms skirtos sumos sumažinamos, jei tų valstybių narių patirtų išlaidų sumos birželio 30 d. yra mažesnės nei 75 % jų pradinių asignavimų sumos.

(4) Bulgarija ir Rumunija, kurioms 2006–2007 vyno metai yra pirmieji perplanavimo ir konversijos sistemos taikymo metai, nėra pajėgios iki birželio 30 d. panaudoti didžiosios pradinių asignavimų dalies. Jei šioms valstybėms narėms būtų taikomi Reglamento (EB) Nr. 1227/2000 16 ir 17 straipsniai, joms būtų pernelyg sumažinti asignavimai, skirti perplanavimui ir konversijai einamaisiais bei kitais finansiniais metais.

(5) Todėl, nukrypstant nuo Reglamento (EB) Nr. 1227/2000, 2006–2007 vyno metais šių pernelyg didelių sumažinimų reikėtų išvengti ir iki einamųjų finansinių metų pabaigos Bulgarijai ir Rumunijai leisti išmokėti 90 % jų pradinių asignavimų už 2006–2007 vyno metus, o kitais vyno metais jų pradinių asignavimų nesumažinti.

(6) Panaši nuostata taikyta 2001 ir 2005 m., kai atitinkamos valstybės narės pirmą kartą taikė vynuogynų perplanavimo ir konversijos sistemą. Kadangi atitinkamos valstybės narės gali nesugebėti panaudoti pradinius asignavimus dar ir dėl to, kad sprendimas dėl pradinių asignavimų paskelbiamas vėlai, turėtų būti nustatytos tokios pat aukštos ribos pasinaudoti šiais asignavimais kaip ir 2005 m.

(7) Šiame reglamente numatytos priemonės atitinka Vyno vadybos komiteto nuomonę,

PRIĖMĖ ŠĮ REGLAMENTĄ:

1 straipsnis

1. Nukrypstant nuo Reglamento (EB) Nr. 1227/2000 16 straipsnio 1 dalies c punkto, dėl 2007 finansinių metų Bulgarija ir Rumunija ne vėliau kaip iki 2007 m. liepos 10 d. gali kreiptis į Komisiją dėl papildomo 2007 finansinių metų išlaidų finansavimo, papildančio išlaidas, apie kurias Komisijai pranešta pagal to reglamento 16 straipsnio 1 dalies a bei b punktus, ir neviršijančio 90 % pagal Sprendimą 2007/381/EB joms skirtų finansinių asignavimų. 90 % joms skirtų pradinių asignavimų už 2006–2007 vyno metus jos gali išmokėti ne vėliau kaip 2007 m. spalio 15 d.

2. Nukrypstant nuo Reglamento (EB) Nr. 1227/2000 17 straipsnio 3 dalies, kitų valstybių narių (ne Bulgarijos ir Rumunijos) paraiškos dėl papildomo finansavimo, kurios Komisijai siunčiamos pagal to reglamento 16 straipsnio 1 dalies c punktą, priimamos laikantis numatytų proporcijų; turimi asignavimai panaudojami atskaičiavus visoms valstybėms narėms skiriamas sumas, apie kurias pranešta pagal to reglamento 16 straipsnio 1 dalies a bei b punktus, ir sumas, apie kurias Bulgarija ir Rumunija pranešė pagal to reglamento 16 straipsnio 1 dalies a bei b punktus ir pagal šio straipsnio 1 dalį.

3. Nukrypstant nuo Reglamento (EB) Nr. 1227/2000 17 straipsnio 5 dalies, 2007 finansiniais metais Bulgarijos ir Rumunijos pradiniai asignavimai kitiems vyno metams nėra mažinami.

2 straipsnis

Šis reglamentas įsigalioja jo paskelbimo Europos Sąjungos oficialiajame leidinyje dieną.

Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 2007 m. rugpjūčio 1 d. Komisijos vardu Mariann FISCHER BOEL Komisijos narė

(1) OL L 179, 1999 7 14, p. 1. Reglamentas su paskutiniais pakeitimais, padarytais Reglamentu (EB) Nr. 1791/2006 (OL L 363, 2006 12 20, p. 1).

(2) OL L 143, 2000 6 16, p. 1. Reglamentas su paskutiniais pakeitimais, padarytais Reglamentu (EB) Nr. 1216/2005 (OL L 199, 2005 7 29, p. 32).

(3) OL L 141, 2007 6 2, p. 80.